PLAT ทุ่มกว่า 80 ลบ. เปิดตลาดนัดกลางคืน คาดหนุนรายได้-กำไรโตแกร่ง
PLAT ทุ่มกว่า 80 ลบ. เปิดโครงการตลาดนัดกลางคืน "Talad Neon-Downtown Night Market" หรือ ตลาดนีออนในธ.ค.นี้ คาดหนุนรายได้-กำไรโตแกร่ง
20 ก.ย. 2559

นายชาญชัย พันธุ์โสภา กรรมการผู้จัดการใหญ่ บริษัทเดอะ แพลทินัม กรุ๊ป จำกัด (มหาชน) หรือ PLAT เปิดเผยว่า ที่ประชุมคณะกรรมการบริษัทมีมติอนุมัติเกี่ยวกับการเช่าที่ดินตั้งอยู่บนถนนเพชรบุรี ระหว่างซอยเพชรบุรี 23-31 ขนาดพื้นที่โครงการประมาณ 10 ไร่ ระยะเวลา 3 ปี เป็นจำนวนเงินกว่า 49 ล้านบาท โดยบริษัทมีวัตถุประสงค์ที่จะนำที่ดินดังกล่าวมาพัฒนาโครงการตลาดนัดกลางคืน โดยใช้ชื่อว่า “Talad Neon-Downtown Night Market” หรือตลาดนีออน ตลาดนัดกลางคืนใจกลางกรุง พัฒนาภายใต้คอน เซ็ปท์ NEON NIGHT ALIVE
ทั้งนี้ การลงทุนในโครงการดังกล่าวเมื่อรวมค่าเช่าที่ดินและการลงทุนพัฒนาโครงการ คาดว่าจะใช้งบลงทุนกว่า 80 ล้านบาท และจะเริ่มทยอยรับรู้รายได้ตั้งแต่เดือนธันวาคม 2559 ซึ่งจะถึงจุดคุ้มทุนประมาณ 1 ปี
สำหรับโครงการตลาดนีออน แบ่งเป็นพื้นที่สำหรับเช่า 5,600 ตารางเมตร มีร้านค้า 900 ร้านค้า สามารถจอดรถได้มากถึง 200 คัน โครงการตั้งอยู่บนพื้นที่ทั้งหมด 10 ไร่ โดยกลุ่มลูกค้าเป้าหมายเป็นคนทำงาน นักศึกษา กลุ่มผู้พักอาศัยในบริเวณใกล้เคียงและนักท่องเที่ยวชาวต่างชาติ มีการจัดวางผสมผสานร้านค้าและโซนสำหรับการทำกิจกรรมพิเศษให้มีความหลากหลาย อาทิ โซนร้านค้าที่เป็นตู้คอนเทนเนอร์ 24 ร้านค้า ฟู้ดทรัค 26 ร้านค้า เต็นท์ผ้าใบ 850 ร้านค้า ภายใต้ธีมสีสันนีออนสดใส เอาใจคนรุ่นใหม่ที่ชื่นชอบการถ่ายรูปสุดเก๋ ไว้แชะ แชร์ แบ่งปันความสุขให้กับเพื่อนๆ
พร้อมทั้งจัดสรรลงผังโครงการให้ทุกพื้นที่ ตอบโจทย์ไลฟ์สไตล์คนเมืองรุ่นใหม่อย่างครบครัน ไม่ว่าจะเป็นร้านค้าอาหารเครื่องดื่มนานาชนิด ร้านบริการสุดหลากหลาย สปาผ่อนคลาย ร้านทำผม เสริมความงาม และที่ขาดไม่ได้คือร้านค้าเสื้อผ้าเครื่องแต่งกายแฟชั่นสุดชิค และสินค้า กิฟท์ช็อป สินค้าแฮนด์เมด IT&amp;GADGET เป็นต้น
นอกจากนี้ ยังมีโซนจัดกิจกรรมพิเศษสามารถหมุนเวียนกิจกรรมใหม่ๆ ได้ตลอดทั้งปี ไม่ว่าจะเป็นกิจกรรมการแสดงมินิคอนเสิร์ต งานด้านศิลปะบันเทิง จุดดิสเพลย์ตกแต่ง สีสันสดใสเน้นสไตล์นีออน
“คาดว่าโครงการดังกล่าวจะประสบความสำเร็จ และได้รับผลตอบรับที่ดีจากกลุ่มผู้ประกอบการร้านค้าและกลุ่มลูกค้าเป้าหมาย เนื่องจากจุดเด่นของโครงการคือทำเลที่ตั้งอยู่ใจกลางกรุง สะดวกต่อการเดินทาง การนัดพบปะ สังสรรค์ และช้อปปิ้ง ตลอดจนเอกลักษณ์และแนวคิดของโครงการตลาดนีออนที่ได้รับการออกแบบมาโดยเฉพาะตอบโจทย์ไลฟ์สไตล์ของคนเมืองในยุคดิจิตอล โดยคาดว่าโครงการจะเปิดให้บริการได้ในเดือนธันวาคม 2559 ซึ่งจะช่วยเสริมรายได้และกำไรของบริษัทให้เติบโตได้อย่างแข็งแกร่งมากยิ่งขึ้น”นายชาญชัยกล่าว
โครงการตลาดนีออน เปิดให้บริการทุกวันพฤหัสบดี ศุกร์ เสาร์ อาทิตย์ (4 วัน/สัปดาห์) เวลา 16.00 น.-24.00 น.โดยทำเลที่ตั้งโครงการตั้งอยู่ใจกลางเมือง บนถนนเพชรบุรี (ตรงกันข้ามปากทางเข้าถนนชิดลม) การออกแบบโครงการ ภายใต้แนวคิดการออกมาใช้ชีวิต พบปะ สังสรรค์ แบ่งปัน มิตรภาพ ความสุขสนุกสนาน แบบไม่รู้จบ สำหรับคอนเซ็ปท์โครงการคือ NEON NIGHT ALIVE ที่สุดของประสบการณ์ ช้อป ชิม แชร์ เช็คอิน ใจกลางเมืองรูปแบบใหม่ท่ามกลางบรรยากาศการตกแต่งด้วยสีสันของนีออนยามค่ำคืน